A BIZOTTSÁG 871/2006/EK RENDELETE
(2006. június 15.)
a 2005/2006-os gazdasági évre vonatkozóan a tisztítatlan gyapot ténylegesen termelt mennyiségének, valamint az irányár ebből származó csökkentésének rögzítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Görögország csatlakozási okmányára és különösen annak a gyapotra vonatkozó 4. jegyzőkönyvére (1),
tekintettel a gyapotra vonatkozó termelési támogatásról szóló, 2001. május 22-i 1051/2001/EK tanácsi rendeletre (2) és különösen annak 19. cikke (2) bekezdésének harmadik francia bekezdésére,
mivel:
(1)
A gyapottámogatási rendszer alkalmazására vonatkozó részletes szabályok megállapításáról szóló, 2001. augusztus 2-i 1591/2001/EK bizottsági rendelet (3) 16. cikke (3) bekezdésének első albekezdése előírja, hogy a folyó gazdasági évben a tényleges termelést az említett gazdasági év június 15-e előtt kell meghatározni.
(2)
Az 1591/2001/EK rendelet 16. cikke (3) bekezdésének második albekezdése pontosan meghatározza azokat a feltételeket, amelyeket teljesíteni kell ahhoz, hogy a termelt tisztítatlan gyapot mennyisége tényleges termelésként kerüljön számviteli nyilvántartásba.
(3)
A rosthozam jelentette minőségi feltételt figyelembe véve a görög hatóságok 1 122 445 tonna tisztítatlan gyapot támogatási jogosultságát ismerték el.
(4)
A görög hatóságok által 2006. május 15-én támogatásra jogosulatlannak ítélt 2 844 tonna tisztítatlangyapot-mennyiségből az említett hatóságok által közölt adatok alapján 603 tonna származik az IIER-ben tévesen bejelentett, a helyszíni és keresztellenőrzések során azonosított területről, 41 tonna túl magas nedvességtartalmú, és következésképp nem ép, megfelelő és kereskedelmi minőségű az említett 1051/2001/EK rendelet 15. cikke (1) bekezdésének megfelelően, és a fennmaradó 2 200 tonna tűzvészben semmisült meg.
(5)
A tűzvészben megsemmisült 2 200 tonna tisztítatlan gyapot kizárása a tényleges termelésből nem indokolt. Ezenkívül ez a mennyiség megfelel az 1591/2001/EK rendelet 16. cikke (3) bekezdésének második albekezdésében említett feltételeknek, és ebből következően hozzá kell adni az 1 122 445 tonna mennyiséghez.
(6)
Következésképp, a rosthozam jelentette minőségi feltételt figyelembe véve a 2005/2006-os gazdasági évre vonatkozóan a Görögországban ténylegesen termelt tisztítatlan gyapot mennyisége 1 124 714 tonna.
(7)
A rosthozam jelentette minőségi feltételt figyelembe véve a spanyol hatóságok 355 348 tonna tisztítatlan gyapot támogatási jogosultságát ismerték el.
(8)
A spanyol hatóságok az általuk közölt információk alapján 2006. május 15-én1 708 tonna tisztítatlan gyapot támogatásra való jogosultságát nem ismerték el, amelyből 1 482 tonna nem felel meg az 1051/2001/EK rendelet 17. cikkének (3) bekezdése értelmében elfogadott területkorlátozásra vonatkozó nemzeti rendelkezéseknek, 21 tonna minősége nem felel meg a szóban forgó rendelet 15. cikkének (1) bekezdése értelmében az ép, megfelelő és kereskedelmi minőségnek, 75 tonna olyan területről származik, amelyet nem jelentettek be az 1591/2001/EK rendelet 9. cikkének megfelelően, 120 tonna tűzvészben semmisült meg, és 10 tonna nem felel meg az 1051/2001/EK rendelet 11. cikkében említett szerződésre vonatkozó szabályoknak.
(9)
A 10 tonna tisztítatlan gyapot kizárása a tényleges termelésből a szerződésekre vonatkozó szabályok nem teljesítése miatt nem indokolt, ugyanígy nem indokolt a tűzvészben megsemmisült 120 tonna kizárása sem. Ezenkívül ezek a mennyiségek megfelelnek az 1591/2001/EK rendelet 16. cikke (3) bekezdésének második albekezdésében említett feltételeknek, és ebből következően ezeket hozzá kell adni a 355 348 tonna mennyiséghez.
(10)
Következésképp, a rosthozam jelentette minőségi feltételt figyelembe véve a 2005/2006-os gazdasági évre vonatkozóan a Spanyolországban ténylegesen termelt tisztítatlan gyapot mennyisége 355 482 tonna.
(11)
A rosthozam jelentette minőségi feltételt figyelembe véve a spanyol hatóságok 440 tonna, portugál vetésterületről származó tisztítatlan gyapot támogatási jogosultságát ismerték el. Ez a mennyiség megfelel az 1591/2001/EK rendelet 16. cikke (3) bekezdésének második albekezdésében említett feltételeknek, és ezért a 2005/2006-os gazdasági évre vonatkozóan a Portugáliában ténylegesen termelt tisztítatlan gyapot mennyiségének tekintendő.
(12)
Az 1051/2001/EK rendelet 7. cikkének (2) bekezdése megállapítja, hogy amennyiben a spanyolországi és görögországi tényleges termelés összege meghaladja az 1 031 000 tonnát, a fenti rendelet 3. cikkének (1) bekezdésében említett irányárat minden olyan tagállamban csökkenteni kell, ahol a tényleges termelés a garantált országos mennyiséget meghaladja.
(13)
Ezenkívül abban az esetben, ha Spanyolország és Görögország tényleges termelésének -1 031 000 tonnával csökkentett - összege meghaladja a 469 000 tonnát, az irányárcsökkentés 50 %-os mértékét fokozatosan növelni kell az 1051/2001/EK rendelet 7. cikke (4) bekezdésének második albekezdésével összhangban.
(14)
A 2005/2006-os gazdasági évre vonatkozóan a garantált országos mennyiséget Spanyolország és Görögország is túllépte. A 2005/2006-os gazdasági évre vonatkozóan a tényleges spanyolországi termelés a 113 000 tonnával megnövelt garantált országos mennyiség alatt van. Ennélfogva Spanyolországban az irányár csökkentése a túllépési arány 50 %-ának felel meg. Ami Görögországot illeti, a tényleges görögországi termelés a 356 000 tonnával megnövelt garantált országos mennyiség alatt van. Ennélfogva Görögországban az irányár csökkentése a túllépési arány 50 %-ának felel meg.
(15)
Az e rendeletben előírt intézkedések összhangban vannak a Természetesrost-piaci Irányítóbizottság véleményével,
ELFOGADTA EZT A RENDELETET:
1. cikk
(1) A 2005/2006-os gazdasági évre vonatkozóan a tisztítatlan gyapot tényleges termelésének rögzített mennyisége:
-
Görögország esetében 1 124 714 tonna,
-
Spanyolország esetében 355 482 tonna,
-
Portugália esetében 440 tonna.
(2) A 2005/2006-os gazdasági évre vonatkozóan az az összeg, amelyből az irányárat levonják, az alábbiak szerint kerül meghatározásra:
-
Görögország esetében 100 kilogramm tisztítatlan gyapotra 23,280 euro,
-
Spanyolország esetében 100 kilogramm tisztítatlan gyapotra 22,748 euro,
-
Portugália esetében 100 kilogramm tisztítatlan gyapotra 0 euro.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. június 15-én.